[pic] | COMISIA EUROPEANĂ |

Bruxelles, 26.5.2010

COM(2010) 142 final

2010/0140 (COD)

Propunere de

REGULAMENT (UE) AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011

EXPUNERE DE MOTIVE

Uniunea Europeană acordă preferințe comerciale țărilor în curs de dezvoltare, în cadrul sistemului generalizat de preferințe (denumit în continuare „SGP”). Acesta este pus în aplicare prin intermediul unor regulamente succesive de aplicare a unui sistem de preferințe tarifare generalizate, fiecare cu o perioadă de aplicare de trei ani. Sistemul actual este stabilit prin Regulamentul (CE) nr. 732/2008 al Consiliului, care va expira la 31 decembrie 2011. După această dată, SGP va înceta să funcționeze, cu excepția cazului în care se iau măsuri legislative corespunzătoare în vederea asigurării continuității.

Regulamentul SGP care îi va succeda ar trebui să se bazeze pe o propunere a Comisiei care ia în considerare în mod corespunzător considerentele relevante privind eficacitatea actualului SGP în ceea ce privește îndeplinirea obiectivelor sale și care propune modificări care ar garanta că acesta va continua să fie eficace în viitor. Activitățile interne de pregătire a unei propuneri a Comisiei privind un regulament care va înlocui regulamentul actual au început cu o consultare publică lansată în martie 2010. Se așteaptă din partea Comisiei să fie în măsură să aprobe propunerea sa către Consiliu și Parlament la începutul anului 2011. Durata procedurii legislative care va urma nu poate fi prevăzută cu certitudine, însă este probabil ca aceasta să dureze cel puțin 15-18 luni. Cu toate acestea, dorința Comisiei este ca noul regulament SGP să se aplice cât mai curând posibil; în acel moment, actuala prelungire temporară a sistemului existent ar lua sfârșit.

Prin urmare, perioada de aplicare a regulamentului SGP rămasă nu este suficientă pentru a permite pregătirea unei propuneri a Comisiei în acest scop și aprobarea ulterioară a unui nou regulament prin intermediul procedurii legislative ordinare. Totuși, este de dorit să se asigure continuitatea funcționării sistemului după data de 31 decembrie 2011. Consecințele unei posibile lipse de continuitate referitoare la acoperirea juridică a SGP ar fi că toate importurile în cadrul SGP ar duce la revenirea la tratamentul standard în baza clauzei națiunii celei mai favorizate, cu excepția celor care provin din țările cel mai puțin dezvoltate, care ar fi reglementate prin regimul „Totul în afară de arme” (EBA).

În consecință, în paralel cu activitatea privind următorul regulament SGP, se propune menținerea actualului regulament după data de 31 decembrie 2011, cu schimbări minime, până ce noul regulament este aprobat și intră în vigoare. Având în vedere incertitudinile predominante privind timpul care va fi necesar pentru finalizarea procesului legislativ referitor la noul regulament, se propune prelungirea valabilității actualului regulament SGP până la 31 decembrie 2013. Aceasta ar trebui să creeze condițiile necesare pentru pregătirea și aprobarea noului regulament, oferind operatorilor economici și țărilor beneficiare destul timp pentru a se pregăti pentru orice schimbări efectuate, evitând riscul ca o prelungire nelimitată să mențină, de fapt, statu-quoul și să întârzie reformele utile în cadrul sistemului.

Prezenta propunere modifică numai acele elemente ale Regulamentului (CE) nr. 732/2008 care sunt necesare pentru prelungirea valabilității sale până la 31 decembrie 2013. Nu sunt propuse schimbări privind gradarea secțiunilor produselor specifice pentru diferiții beneficiari, după cum s-a prevăzut deja în actualul regulament. Propunerea introduce modificări pentru a permite țărilor în curs de dezvoltare care îndeplinesc criteriile regimului special de încurajare a dezvoltării durabile și a bunei guvernanțe (SGP+) să beneficieze de preferințele tarifare suplimentare din cadrul acestui acord dacă, la cererea acestora, până la 31 octombrie 2011 sau 30 aprilie 2013, Comisia hotărăște să le acorde regimul special de încurajare până la 15 decembrie 2011 sau, respectiv, 15 iunie 2013. Țările în curs de dezvoltare cărora li s-au acordat deja beneficii în cadrul regimului special de încurajare, ca urmare a deciziilor relevante ale Comisiei din decembrie 2008 și iunie 2010 ar trebui să își păstreze acest statut în timpul prelungirii sistemului actual. Decizia 2008/938/CE a Comisiei din 9 decembrie 2008[1] privind lista țărilor beneficiare care se califică pentru SGP+ a limitat perioada de valabilitate a acestui tratament preferențial între 1 ianuarie 2009 și 31 decembrie 2011.

Regulamentul (CE) nr. 732/2008 al Consiliului include anumite competențe rezervate Consiliului, care nu se bazează pe Decizia 1999/468/CE a Consiliului de stabilire a normelor privind exercitarea competențelor de executare conferite Comisiei[2]. Comisia va face o propunere care va revizui toate aceste proceduri din cadrul politicii comerciale comune, luând în considerare sistemul de punere în aplicare a actelor stabilit la articolul 291 din Tratatul privind funcționarea Uniunii Europene și regulamentul privind regulile și principiile generale privind exercitarea de către Comisie a competențelor de executare adoptate pe baza articolului 291 alineatul (3). Respectiva propunere se va referi, de asemenea, la articolul 16 alineatul (4), articolul 19 alineatele (4) și (5) și articolul 22 alineatul (2) din prezentul regulament. Prezenta propunere va fi prezentată cât de curând posibil, după adoptarea de către Comisie, la 9 martie 2010, a propunerii sale privind regulile și principiile generale privind exercitarea de către Comisie a competențelor sale de executare.

Propunerea privind prelungirea actualului regulament SGP nu prevede cheltuieli de la bugetul UE. De asemenea, aplicarea sa nu ar implica nicio pierdere a veniturilor din taxe vamale, prin comparație cu situația actuală.

2010/0140 (COD)

Propunere de

REGULAMENT (UE) AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 207 alineatul (2),

având în vedere propunerea Comisiei Europene,

după transmiterea propunerii către parlamentele naționale,

hotărând în conformitate cu procedura legislativă ordinară,

întrucât:

(1) Din 1971, Uniunea Europeană acordă preferințe comerciale țărilor în curs de dezvoltare, în cadrul sistemului său generalizat de preferințe (denumit în continuare „SGP”). Acesta este pus în aplicare prin intermediul unor regulamente succesive de aplicare a unui sistem de preferințe tarifare generalizate (denumit în continuare „sistemul”), fiecare cu o perioadă de aplicare, în general, de trei ani.

(2) Sistemul actual este stabilit prin Regulamentul (CE) nr. 732/2008 al Consiliului din 22 iulie 2008 de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011 și de modificare a Regulamentelor (CE) nr. 552/97 și (CE) nr. 1933/2006 și a Regulamentelor (CE) nr. 1100/2006 și (CE) nr. 964/2007 ale Comisiei[3], care se aplică până la 31 decembrie 2011; după această dată, sistemul va înceta să funcționeze, cu excepția cazului în care se iau măsuri legislative corespunzătoare pentru a se asigura aplicarea sa în continuare.

(3) Viitoarele îmbunătățiri ale sistemului ar trebui să se bazeze pe o propunere de nou regulament, care ține cont de considerentele relevante privind eficacitatea Regulamentului (CE) nr. 732/2008 în ceea ce privește îndeplinirea obiectivelor sistemului. Noul regulament ar trebui să cuprindă modificările necesare pentru a menține eficacitatea sistemului. De asemenea, este esențial ca propunerea Comisiei să ia în considerare date comerciale statistice, care vor deveni disponibile numai în iulie 2010, referitoare la importurile care fac obiectul sistemului pentru perioada care include 2009, un an marcat de o scădere accentuată a comerțului mondial, inclusiv cel al țărilor în curs de dezvoltare. Este la fel de important să se garanteze informarea operatorilor economici și a țărilor beneficiare, cu destul timp înainte, privind schimbările aduse de noul regulament. Din aceste motive, perioada de aplicare a Regulamentului (CE) nr. 732/2008 rămasă nu este suficientă pentru a permite elaborarea unei propuneri a Comisiei și adoptarea ulterioară a unui nou regulament prin intermediul procedurii legislative ordinare. Totuși, este de dorit să se asigure continuitatea funcționării sistemului după data de 31 decembrie 2011, până ce noul regulament este adoptat și se aplică. În același timp, sunt necesare unele modificări tehnice ale regulamentului pentru a garanta coerență și continuitate în funcționarea sistemului.

(4) Perioada de prelungire a regulamentului actual nu ar trebui să fie nelimitată; în consecință, în scopul de a asigura timpul necesar procesului legislativ de adoptare a noului sistem SGP, perioada de aplicare a Regulamentului (CE) nr. 732/2008 ar trebui prelungită până la 31 decembrie 2013. În cazul în care noul regulament intră în vigoare înainte de data respectivă, perioada de prelungire ar trebui scurtată în consecință.

(5) Țările în curs de dezvoltare care îndeplinesc criteriile regimului special de încurajare a dezvoltării durabile și a bunei guvernanțe (SGP+) ar trebui să poată beneficia de preferințele tarifare suplimentare din cadrul acordului respectiv dacă, la cererea acestora, până la 31 octombrie 2011 sau 30 aprilie 2013, Comisia hotărăște să le acorde regimul special de încurajare până la 15 decembrie 2011 sau, respectiv, 15 iunie 2013. Țările în curs de dezvoltare cărora li s-au acordat deja beneficii în cadrul regimului special de încurajare, ca urmare a deciziilor relevante ale Comisiei din decembrie 2008 și iunie 2010 ar trebui să își păstreze acest statut în timpul prelungirii sistemului actual,

ADOPTĂ PREZENTUL REGULAMENT:

Articolul 1

Regulamentul (CE) nr. 732/2008 se modifică după cum urmează:

(1) În titlu, cuvintele: „pentru perioada” și „31 decembrie 2011” se șterg.

(2) La articolul 8 alineatul (2) al doilea paragraf, se adaugă următoarele litere (c) și (d):

„(c) în sensul articolului 9 litera (a) punctul (iii) – datele disponibile la 1 septembrie 2010, ca medie anuală pe trei ani consecutivi;

(d) în sensul articolului 9 litera (a) punctul (iv) – datele disponibile la 1 septembrie 2012, ca medie anuală pe trei ani consecutivi.”

(3) Articolul 9 se modifică după cum urmează:

(a) La alineatul (1), după litera (a) punctul (ii), se adaugă următoarele:

„sau

(iii) până la 31 octombrie 2011, pentru a beneficia de regimul special de încurajare începând cu 1 ianuarie 2012;

sau

(iv) până la 30 aprilie 2013, pentru a beneficia de regimul special de încurajare începând cu 1 iulie 2013;”

(b) Alineatul (3) se modifică după cum urmează:

(i) A doua teză se înlocuiește cu următorul text:„Țările care beneficiază de regimul special de încurajare a dezvoltării durabile și a bunei guvernanțe pe baza unei cereri în temeiul alineatului (1) litera (a) punctul (i) nu sunt obligate să prezinte o cerere în temeiul alineatului (1) litera (a) punctul (ii), al alineatului (1) litera (a) punctul (iii) sau al alineatului (1) litera (a) punctul (iv).”

(ii) Se adaugă următorul paragraf:„Țările care beneficiază de regimul special de încurajare a dezvoltării durabile și a bunei guvernanțe pe baza unei cereri în temeiul alineatului (1) litera (a) punctul (ii) nu sunt obligate să prezinte o cerere în temeiul alineatului (1) litera (a) punctul (iii) sau al alineatului (1) litera (a) punctul (iv). Țările care beneficiază de regimul special de încurajare a dezvoltării durabile și a bunei guvernanțe pe baza unei cereri în temeiul alineatului (1) litera (a) punctul (iii) nu sunt obligate să prezinte o cerere în temeiul alineatului (1) litera (a) punctul (iv).”

(4) La articolul 10 alineatul (3), punctul de la sfârșitul literei (b) se înlocuiește cu punct și virgulă, iar după litera (b) se adaugă următoarele:

„sau

(c) până la 15 decembrie 2011, în cazul unei cereri depuse în conformitate cu articolul 9 alineatul (1) litera (a) punctul (iii),

sau

(d) până la 15 iunie 2013, în cazul unei cereri depuse în conformitate cu articolul 9 alineatul (1) litera (a) punctul (iv).”

(5) La articolul 32 alineatul (2), textul: „31 decembrie 2011” se înlocuiește cu textul: „31 decembrie 2013 sau până la o dată prevăzută de noul regulament, luându-se în considerare acea dată care este mai apropiată”.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Președintele Președintele

[1] JO L 334, 12.12.2008, p. 90.

[2] JO L 184, 17. 7.1999, p. 23.

[3] JO L 211, 6.8.2008, p. 1.